Relacioni ligjor dhe ekonomik që përgatiten nga njësia e shërbimit ligjor në zbatim të nenit 23, të ligjit nr. 84/2016 “Për rivlerësimin kalimtar të gjyqtarëve dhe prokurorëve në Republikën e Shqipërisë”, përbëjnë dokumente që shërbejnë në përgatitjen e çështjes për relatorin/ en dhe trupin gjykues. Si të tilla, këto dokumente janë konfidenciale në bazë të nenit 21, pika 4 e rregullores “Për veprimtarinë e Kolegjit të Posaçëm të Apelimit të Gjykatës Kushtetuese”, e ndryshuar. Mbi këto dokumente nuk kanë akses as palët e as publiku, ndaj nuk mund t’ju vihen në dispozicion.

   Pavarësisht sa më sipër dhe bazuar mbi të njëjtat parime, vendimet e Kolegjit kontrollojnë vendimmarrjen e Komisionit. Në këto kushte, edhe vendimi që i përket çështjes konkrete do të pasqyrojë në përmbajtjen e tij vlerësimin e shtjelluar dhe të arsyetuar të trupit gjykues për situatën faktike [përfshirë edhe atë financiare], nën dritën e ligjit të zbatueshëm për të e në funksion të kontrollit të të analizës financiare të kryer nga Komisioni.